DILONGI YA 26
Inki Mutidnu Beto Lenda Pesa Maboko na Kutanina Nzo ya Kimfumu na Beto?
Konso Nzo ya Kimfumu ya Bambangi ya Yehowa ke vandaka ti zina ya santu ya Nzambi. Yo yina, beto ke monaka nde kuvukana sambu nzo yai kuvanda bunkete mpi mbote kele dibaku ya mbote mpi kitini ya mfunu ya lusambu na beto ya santu. Bantu yonso lenda vukana.
Pesa maboko sambu na kutula bunkete na nima ya balukutakanu. Na nima ya konso lukutakanu, bampangi ya babakala mpi ya bankento ke vandaka na kiese ya kutula bunkete ya zulu-zulu na Nzo ya Kimfumu. Mbala mosi konso mposo, bo ke tulaka bunkete ya mudindu. Nkuluntu to nsadi ya kisalu mosi ke twadisaka kisalu yai; mbala mingi yandi ke landaka lisiti ya mambu yina bo fwete sala. Kana yo kele mfunu, bampangi yina me kudipesa na luzolo na bo mosi ke kombaka ntoto, ke yobisaka sima, ke katulaka baban na ndonga, ke katulaka mvindu na bafenetre, ke yobisaka bitala-tala mpi bakabine, ke tulaka bunkete na nganda mpi na kibansala ya Nzo ya Kimfumu. Mbala mosi konso mvula, bo ke ponaka kilumbu mosi sambu na kutula bunkete ya nene. Kana bana na beto mpi ke sala bisalu ya nkaka, beto ke longa bo na kuzitisa kisika na beto ya lusambu.—Longi 5:1.
Pesa maboko kana yo ke lomba kuyidika kima mosi. Konso mvula, bo ke tadilaka bima yonso ya Nzo ya Kimfumu, na kati mpi na nganda. Na nima, bo ke salaka bisalu ya kuyidika bima mbala na mbala sambu na kutanina Nzo ya Kimfumu, mpi kubuya kusala badepanse ya kukonda mfunu. (2 Bansangu 24:13; 34:10) Nzo ya Kimfumu ya bunkete mpi ya kuyidika mbote kele kisika ya me fwana sambu na kusambila Nzambi na beto. Kana beto ke vukana na kisalu yai, beto ta monisa nde beto ke zolaka Yehowa mpi beto ke bakaka kisika na beto ya lusambu na valere. (Nkunga 122:1) Yo ke salaka mpi nde bantu yina ke tala beto kutuba mambu ya mbote sambu na beto.—2 Bakorinto 6:3.
Sambu na nki beto fwete mona ve mpamba kisika na beto ya lusambu?
Inki bangidika bo ke bakaka sambu Nzo ya Kimfumu kuvanda bunkete?
Longuka Mambu Mingi
BALUKUTAKANU
Inki Mambu Ke Salamaka na Balukutakanu ya Bambangi ya Yehowa?
Tala mutindu beto ke sambilaka.
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn